Lørdag stopper det svenske rederi Stena Line midlertidigt med at have passagerer med på overfarter til og fra Danmark. Det sker som konsekvens af, at statsminister Mette Frederiksen på et pressemøde fredag meldte ud, at Danmark lukker grænserne midlertidigt fra klokken 12 lørdag, da al rejseaktivitet øger risiko for smitte med coronavirus. Derfor stopper al trafik på tre ruter fra lørdag middag. Frederikshavn-Gøteborg: Ruten lukker lørdag klokken 12, men færger sejler fortsat gods på ruterne. Grenaa-Halmstad: Ruten lukker lørdag klokken 12, men færger sejler fortsat gods på ruterne Frederikshavn-Oslo: Ruten lukker helt fra lørdag klokken 12. Stena Line oplyser til TV 2, at det fortsat vil være muligt for passagerer, der allerede har købt billet til en overfart indenfor de næste 72 timer, at komme med. Men det gælder vel at mærke kun, hvis de skal hjem til deres hjemland. Lukkede grænser Den sidste passagerfærge ud af Frederikshavn satte i morges kurs mod Gøteborg, viser billeder fra TV2 Nord. Grænserne er i første omgang lukkede til og med 13. april, men danske statsborgere kan dog stadig komme ind i Danmark. Udlændinge uden en såkaldte "anerkendelsesværdige formål" vil blive afvist ved grænsen. Flere grænseovergange i Sønderjylland afspærres fysisk med eksempelvis betonklodser, mens også Øresundsbroen og lufthavne lukkes ned. Regeringen opfordrede også til, at danskere i udlandet vender hjem med det samme, ligesom at alle udlandsrejser frarådes.

Referat:
Statsborgere får 72 timer til at komme hjem til deres hjemland.